text: La façon en deviserai
   Au plus adroit que je porrai.
   De soie ert ouvrez par maistrie,
   D'uevre cointe, noble et jolie.
   Partout avoit chançons escrites,
   Les meilleurs et les plus eslites
   C'on peüst nule part trouver
   Au tans dont vous m'oez parler.
   Tout estoient li chant noté,
   N'en y avoit nul oublié,
   Et s'erent faites si adroit
   Les lettres, que riens n'i failloit
   D'uevre si très fine et riche,
   Qu'on ne doit pas tenir à niche
   L'ouvrier qui la fist, ne celui
   Qui tel le fist faire pour lui.
   Dou cele de la chambre issoit
   Une main d'or à quoi pendoit
   Cil espreviers moult gentement
   Et tendoit si faiticement
   Que nus n'i peüst amender
   Jà tant s'en seüst bien pener.
  